溪山堂次韵
作者：韓元吉
朝代：宋

paragraphs: 幽人誰與娛，作堂面溪灣。
堂中有山色，朝暮來雲間。
正作杜老狂，頗異韓子奸。
超然物外景，便覺非人寰。
登臨得遐矚，似破天壤慳。
詩成隠几笑，溪山亦開顔。
繚繞明鏡中，參差峨髻鬟。
苦無俗客語，但聞鳥間關。
出門曳藜杖，頼有此往還。
虛名兩蝸角，自鬭觸與蠻。
時平衆賢聚，君胡得長閒。
會從車騎出，勒石燕然山。
正恐萬里塗，高轅不容攀。